Hrvatski jezik (14. svibnja 2020.)

**Mreža (internet) i sigurnost na internetu**

ROK ZA IZVRŠAVANJE ZADATKA: petak (15. 5.), do 16 sati

Zadatak i upute za rad:

* Budući da živimo u suvremenom dobu u kojemu je internet nezaobilazni dio naše svakodnevice, u sklopu našega predmeta posvetit ćemo dva sata i učenju o tom modernom mediju, koji je najvjerojatnije danas najzastupljeniji medij u našim životima.
* Dosad smo na našoj nastavi mnogo puta raspravljali i istraživali o utjecaju medija na naš život, a posebice o utjecaju interneta, kao i o opasnostima koje na njemu vrebaju, o važnosti provjeravanja istinitosti podataka koje na njemu pronalazimo i zaštiti vlastite privatnosti na njemu.
* A znate li kako i kada je internet kao mreža uopće nastao i tko je za to zaslužan?

Današnji sat iskoristit ćemo da to saznate.

* **Najprije ćete pogledati jedno predavanje koje se nalazi na ovoj poveznici:**

<https://www.youtube.com/watch?v=XBMeCFI1SYo>.

Dok gledate video, pratite pozorno što vam učiteljica govori, tj. kakve vam informacije o internetu daje. U svakom trenutku možete zaustaviti video kako biste promislili o nekom dijelu koji ste čuli, a posebice kada učiteljica postavi neka pitanja – na ta pitanja ne morate pisano odgovarati, no razmislite o odgovorima na njih.

Dakle, cijelo vrijeme samo gledajte i slušajte predavanje i nemojte ništa zapisivati. Kada odgledate cijelo predavanje, pronaći ćete u svojoj čitanci lekciju *Sigurnost na internetu, internet* te pročitati samo prvi ulomak te lekcije (on je do otprilike polovice prve stranice). To što pročitate u čitanci bit će slično onomu što je učiteljica u predavanju pričala, samo ćete malo nadopuniti te informacije i dodatno utvrditi svoja saznanja.

* Sada kad ste odgledali predavanje na youtubeu i pročitali prvi ulomak lekcije u čitanci, zapisat ćete naslov u svoju bilježnicu: **Mreža (internet) i sigurnost na internetu**.
* Nakon toga ćete, prema onome što ste saznali u videu i u čitanci, odgovoriti na sljedeća pitanja:

1. Što je mreža/internet i od čega se sastoji?
2. Čemu sve Internet služi, to jest što omogućuje svojim korisnicima?
3. Zapišite nazive mrežnih stranica na kojima na internetu možemo istraživati teme iz hrvatskog jezika i književnosti? (Odgovor na to pitanje dala je učiteljica u videopredavanju.)

* Pitanja ne morate prepisivati u bilježnicu, ali odgovarajte na njih punim rečenicama kako biste ubuduće znali na što se vaši odgovori odnose.
* Fotografiju vaših odgovora pošaljite mi privatnom porukom na yammer do zadanoga roka.